BMT Ostonadagi Suriya bo‘yicha uchrashuvga o‘z delegatsiyasini yuboradi

BMT Ostonadagi Suriya bo‘yicha muzokaralarga rasman taklif etildi va delegatsiya tashkil qildi, unga tashkilot bosh kotibining maxsus elchisi Ramzi Iziddin Ramziy rahbarlik qiladi. Bu haqda BMT rasmiy vakili o‘rinbosari Farxon Xak ma’lum qildi, deb yozadi “TASS”.

“Suriya bo‘yicha maxsus elchi Staffan de Miksturaning ofisi Ostonaga taklif etildi. Maxsus elchi o‘z o‘rinbosari va siyosiy direktor boshchiligida jamoa tuzdi, u BMT nomidan uchrashuvda ishtirok etadi”, — dedi u.
Suriya hukumati va muxolifat o‘rtasidagi muzokaralar Qozog‘iston poytaxtida 23-yanvar kuni bo‘lib o‘tishi rejalashtirilgan. Qatnashchilar tarkibi hozircha rasman e’lon qilingani yo‘q, ammo Reuters agentligi ma’lumotlariga ko‘ra, ko‘pchilik qurolli guruhlar o‘t ochishni to‘xtatish rejimi, gumanitar yordam ko‘rsatish va harbiy asirlarni ozod etish muhokama qilinadigan uchrashuvga kelish niyatida.